Shin ƙasar Misira a nahiyar Afirka take ko Yankin Gabas ta Tsakiya | Amsoshin takardunku | DW | 31.08.2009
Shin ƙasar Misira a nahiyar Afirka take ko Yankin Gabas ta Tsakiya
Taƙƙaitaccen bayanin alaƙar ƙasar Misira da nahiyar Afirka a hannu ɗaya, da kuma Yankin Gabas ta Tsakiya a ɗaya hannun.
Shugaban ƙasar Misira Hosni Mubarak.
Tambaya: Fatawarmu ta wannan makon ta fito daga hannun Malam Bawa Hamza Azare, Jihar Bauchi a Najeriya. Malam Bawa ya ce; Wai shin ita ƙasar Misira a nahiyar Afirka take ne ko a Yankin Gabas ta Tsakiya? In kuma an ce a Afirka take, to me ya sa kodayaushe ake jin ta, ta yi ruwa ta yi tsaki a cikin harkokin siyasar Yankin Gabas ta Tsakiya?
Amsa: Tun asalin tarihi kawo yau, ɗaya daga cikin muhimman siffofin da take taƙama da su shi ne na kasancewarta akan marararraba. Ga ta kusa da nahiyar Turai, sannan kuma ga ta a matsayin ƙasar da ta kasance mashiga tsakanin Afirka da nahiyar Asiya. Har ila yau kuma ita ce ta haɗa hanyar safara ta cikin ruwa, tsakanin tekun Mediterrenean da tekun Indiya ta hanyar bahar Maliya.
Dalar Giza da ke birnin Al-ƙahira a Misira.
Misira dai ta kasance ƙasa mafi yawan al'umma a cikin dukkanin ƙasashen Larabawa, kuma babban birninta wato birnin al'ƙahira shi ne birni mafi girma a nahiyar Afirka tun ƙarnoni da dama da suka gabata. Sannan kuma har ila yau ga ta a ƙarshen kogin nilu, wanda shi ne kogi mafi girma a duniya. Saboda haka idan aka yi la'akari da waɗannan dalilai na tarihi, to za a iya fahimtar dalilin da ya sa matsayin ƙasar Misra yake da 'yar rikitarwa.
Kogin Nilu wanda shi ne kogi mafi girma a duniya.
A zamanin da can, dangantakar Misra da ƙasashen da ke Afirka na da matukar ƙarfi. To amma tun lokacin da Siriyawa da ke ƙarƙashin daular Rumawa suka mamaye Misira, a ƙarni na bakwai kafin zuwan Annabi Isa Alaihissalam, sai Misira ta fuskanta zuwa ga Yankin Gabas ta Tsakiya, ta fuskar harkokin al'adunta da na addininta da na siyasarta da kuma na tattalin arzikinta. Kuma mafiya yawan Misirawa suna danganta kansu ne da Larabawa kuma 'yan Yankin Gabas ta Tsakiya. Har ila yau kuma wasu dayawa daga cikinsu, kusan ace waɗanda suke su ne 'yan asalin ƙasar ta Misira, waɗan kuma aka fi sani da Nubiyawa, suna danganta kansu ne da Afirka. Hasalima suna iƙirarin su jinin Afirka ne.
Permalink http://p.dw.com/p/JM2o